**Školský internát**

**Trnavská cesta 2, 821 08 Bratislava, IČO: 00607291**

**Elokované pracovisko: Saratovská 26/B, 841 02 Bratislava**

**UBYTOVACÍ PORIADOK**

**ubytovacieho zariadenia na Saratovskej 26/B, 841 02 Bratislava**

**Článok I**

**Základné ustanovenia.**

1. Prevádzkovateľ: Školský internát, Trnavská cesta 2, 821 08 Bratislava, IČO: 00607291 (ďalej len: „ŠI“).
2. Štatutárnym zástupcom Školského internátu, elokovaného pracoviska Saratovská 26/B, Bratislava je riaditeľ/ka školského internátu.
3. Zriaďovateľom školského internátu je Bratislavský samosprávny kraj.
4. Školský internát, elokované pracovisko Saratovská 26/B, Bratislava zabezpečuje predovšetkým výchovno-vzdelávaciu činnosť, prechodné ubytovanie a stravovanie žiakov stredných škôl v súlade s ustanoveniami zákona č. 245/2008 Z. z. výchove a vzdelávaní (školský zákon) a o zmene a doplnení niektorých zákonov v znení neskorších predpisov.
5. Areál Školského internátu tvorí budova (súp.č. 2141) a priľahlý pozemok (parcela č. 3425/2).
6. Školský internát poskytuje ubytovanie a služby s tým spojené najmä pre študentov/ žiakov škôl v zriaďovateľskej pôsobnosti Bratislavského samosprávneho kraja a iných zriaďovateľov, ďalej pre zamestnancov a  iné osoby.
7. Školský internát okrem služieb spojených s prechodným ubytovaním (strava, výchovno-vzdelávacia činnosť, mimoškolská činnosť) neposkytuje iné služby, ani zdravotnú starostlivosť podľa ustanovení zákona č.576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, ani sociálnu starostlivosť podľa ustanovení zákona č. 488/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov ubytovaným.
8. Ubytovaným je osoba, ktorá na základe vyplnenej Žiadosti o prijatie do ubytovacieho zariadenia a rozhodnutia riaditeľky ŠI, príp. vedúcej ŠI a v súlade s uzatvorenou a podpísanou zmluvou, riadne prihlási alebo je prihlásená firmou, príp. inou osobou prevádzkovateľovi k pobytu a zaeviduje sa do knihy ubytovaných.
9. Za prihláseného hosťa je považovaný ten, kto sa na účely ubytovania v ŠI pri príchode do budovy ŠI preukáže na príslušnom doklade týmito údajmi: meno a priezvisko, dátum narodenia, miesto trvalého bydliska, číslo OP resp. pasu a prípadne prevezme kľúče od hosťovskej izby.
10. Vyhradeným miestom určeným na odloženie vnesenej veci je:
11. V prípade ošatenia – šatníková skriňa v pridelenej izbe,
12. Šperky, iné cennosti a peňažná hotovosť nad 150 € (trezor v správe hospodárky budovy, príp. vedúcej elok.pracoviska, v čase ich neprítomnosti v správe vrátnika – informátora).

**Článok II**

**Práva a povinnosti ubytovaných.**

1. **Ubytovaný má právo:**
	1. na základné vybavenie pridelenej izby (nábytok, vankúš, paplón),
	2. na slušné správanie všetkých ubytovaných k nemu,
	3. na listové tajomstvo,
	4. na zachovávanie súkromia,
	5. prijímať návštevy v súlade s týmto poriadkom,
	6. ubytovať vo svojej izbe krátkodobé návštevy po predchádzajúcom súhlase spolubývajúcich, (max. 10 nocí, ak nie je v zmluve uvedené inak) nahlásení návštevy správcovi a zaplatení poplatku podľa platného cenníka ŠI,
	7. na užívanie spoločných priestorov a verejných elektrospotrebičov (elektrický sporák, ...), avšak iba v priestoroch na to určených,
	8. používať osobné elektrické spotrebiče, a to výlučne: holiaci strojček, kulma, sušič vlasov, počítač, rádio, chladnička, televízor, dvojplatnička, a pod..
	9. ubytovaný má právo užívať priestory, ktoré mu boli na ubytovanie vyhradené, ako aj užívať spoločné priestory ubytovacieho zariadenia.
2. **Ubytovaný je povinný:**
	1. ubytovať sa výlučne v pridelenej izbe, alebo v izbe uvedenej v zmluve,
	2. oboznámiť sa s ubytovacím poriadkom a dodržiavať ustanovenia ubytovacieho poriadku,
	3. udržiavať čistotu a poriadok v pridelenej izbe, v spoločných priestoroch a v okolí areálu ŠI, šetriť elektrickou energiou, vodou, teplom. V prípade nedodržiavania, bude písomne upozornený. Opakované nedodržanie (viac ako dve písomné upozornenia), je hrubým porušením Ubytovacieho poriadku, za čo môže byť ukončená Zmluva o ubytovaní.
	4. dodržiavať bezpečnostné predpisy a predpisy o protipožiarnej ochrane,
	5. dodržiavať hygienické predpisy,
	6. nahlásiť hospodárovi ŠI zistené nedostatky a škody bez zbytočného odkladu,
	7. zabezpečiť izbu proti nepriaznivým poveternostným vplyvom, proti vzniku inej škody (pri odchode uzatvoriť okná, zhasnúť svetlo, vypnúť všetky povolené elektrické spotrebiče a zavrieť vodovodné kohútiky ),
	8. zabezpečiť izbu pri odchode proti krádeži (uzamykať dvere pri každom opustený z ubyt.priestoru),
	9. nahradiť škodu, ktorú ubytovaný a/alebo jeho návšteva spôsobili ŠI,
	10. vchádzať a vychádzať do/z budovy čipovou kartou. V prípade straty, krádeže, poškodenia alebo zneužitia čipovej karty je ubytovaný povinný túto skutočnosť nahlásiť službukonajúcemu vrátnikovi, príp. hospodárovi ŠI a je povinný požiadať o jej opätovné vystavenie za poplatok.
	11. strpieť kontrolu poriadku, hygieny a technického stavu ubytovacej bunky 1 x do mesiaca pod vedením zodpovedného zamestnanca ŠI,
	12. sprístupniť izbu ubytovateľovi v prípade vykonávania opráv, revízií, rekonštrukcií a inventarizácii majetku ŠI. Nepoškodzovať zariadenie izby a ostatných priestorov a taktiež nepoškodzovať fasádu budovy a ochranné siete proti vtáctvu na balkónoch. Zistené vážnejšie závady je ubytovaný povinný bezodkladne hlásiť hospodárovi ŠI, príp. vedúcemu ŠI alebo službukonajúcemu vrátnikovi. Drobné závady je ubytovaný povinný zapísať do knihy závad na vrátnici ŠI. V prípade poškodenia ochrannej siete proti vtáctvu na balkóne, je ubytovaný povinný poškodenie uhradiť na vlastné náklady.
	13. v prípade zistenia, že porucha, vzniknutá závada, resp. poškodenie majetku BSK akéhokoľvek charakteru (fasáda, ochranné siete a pod.) boli spôsobené ubytovaným, a/ alebo jeho návštevou či už úmyselne, alebo nezodpovedným prístupom, je ubytovaný povinný poškodenie odstrániť na vlastné náklady.
	14. informovať a požiadať o súhlas vedúceho ŠI, resp. hospodára ŠI o možnosť dovybavenia si ubytovacej izby a balkóna vlastným nábytkom a iným zariadením. Bez písomného súhlasu vedenia ŠI nie je možné tieto nábytky a zariadenia v ubytovacej bunke vrátane balkóna inštalovať.
	15. ubytovaný nesmie vnášať do izby žiadne zvieratá,
	16. v prípade výskytu hmyzu /ploštice, šváby a pod./ okamžite túto skutočnosť nahlásiť na vrátnici. V prípade bezodkladného nenahlásenia tejto skutočnosti, je ubytovaný povinný znášať finančné náklady spojené s dezinsekciou.
	17. správať sa tak, aby svojim konaním neobťažoval spolubývajúcich a ostatných ubytovaných a dodržiavať nočný pokoj,
	18. pri odchode z budovy odovzdať kľúč od ubytovacej izby na vrátnici službukonajúcemu vrátnikovi,
	19. pri ukončení ubytovania odovzdať izbu hospodárovi ŠI v určenom čase a termíne bez inventárnych rozdielov, odovzdať kľúč od izby a čipovú kartu,
	20. v spoločných priestoroch sa pohybovať primerane oblečený, nevstupovať na neobývané poschodia.
	21. veci vnesené do priestorov ŠI odkladať na miestach na to vyhradených.

**Článok III**

**Prísny zákaz.**

**Je prísne zakázané:**

1. vstupovať a zdržiavať sa ubytovaným, ktorí nie sú žiakmi, do priestorov (chodby a poschodia), ktorí slúžia na ubytovanie pre žiakov,
2. vstupovať a zdržiavať sa ubytovaným, ktorí nie sú žiakmi, v izbách ubytovaných žiakov,
3. pre ubytovaných, ktorí nie sú žiakmi, aby prijímali vo svojich  ubytovacích izbách žiakov ubytovaných v ŠI, alebo osoby mladšie ako 18 rokov, ak tieto osoby nie sú ich rodinnými príslušníkmi,
4. do ubytovacieho zariadenia vnášať horľavé a ľahko zápalné látky, zbrane, výbušniny, a vnášať a užívať v celom objekte alkohol, psychotropné, omamné a návykové látky, jedy a prekurzory.
5. v celom objekte ŠI fajčiť (vrátane izby, balkóna).

**Článok IV**

 **Vnútorný poriadok ŠI.**

1. Kľúče od izby vydáva ubytovanému poverený pracovník prevádzkovateľa – službukonajúci vrátnik. Pri odchode z budovy ŠI sa kľúče od izby odovzdávajú na vrátnici službukonajúcemu vrátnikovi.
2. Ubytovaný vchádza a vychádza do/z budovy s čipovou kartou, ktorá mu bude vystavená pri podpise zmluvy. Za vystavenie karty je povinný zaplatiť jednorazový poplatok vo výške 2 € v hotovosti do pokladne. V prípade straty, krádeže, poškodenia, alebo zneužitia čipovej karty je ubytovaný povinný túto skutočnosť bezodkladne nahlásiť službukonajúcemu vrátnikovi, prípadne hospodárovi ŠI. Za opätovné vystavenie čipovej karty je ubytovaný zaplatiť poplatok 2 €. Čipová karta je neprenosná na inú fyzickú osobu
3. Muži a ženy sú ubytovaní v oddelených izbách (s výnimkou členov rodiny, manželov, príp. partnerov).
4. Návštevy na izbách sú povolené len osobám starším ako 18 rokov v čase od 13.00 do 22.00 hod.. V prípade, ak ide o návštevu osoby mladšej ako 18 rokov, ubytovaný (navštívená osoba) je povinný pri príchode návštevy vyplniť u službukonajúceho vrátnika tlačivo na to určené . Za bezpečnosť návštevy, ako aj za škodu, ktorú návšteva ubytovaného spôsobí, zodpovedá výlučne ubytovaný.
5. Nočný pokoj je v čase od 22.00 hod. do 06.00 hod. Nočným pokoj sa rozumie obmedzenie aktivít ubytovaných, ktoré by zvukom, hlukom a inými činnosťami nad mieru obvyklú na daný čas, t. j. medzi 22.00-06.00 hod. obmedzovali a/alebo rušili ostatných ubytovaných.
6. Ubytovaný má právo prijímať návštevy na izbe, max. 2 osoby (ak v zmluve nie je upravené inak) v rovnakom čase a každú návštevu je povinný ubytovaný vopred nahlásiť službukonajúcemu vrátnikovi.
7. Ubytovaný je oprávnený umožniť 1 osobe prenocovanie, maximálne však 10 nocí za kalendárny mesiac (ak v zmluve nie je uvedené inak). Ubytovaný je povinný za každú návštevu s prenocovaním ohlásiť vopred, a zaplatiť poplatok podľa cenníka vyveseného na informačnej tabuli, a to vopred v hotovosti do pokladne hospodárovi ŠI v pracovné dni podľa úradných hodín. Vo výnimočných prípadoch je možnosť zaplatiť na vrátnici ŠI.
8. Ubytovaný nemá právo vykonávať v ubytovacom priestore žiadne podstatné stavebné a iné zmeny bez predchádzajúceho písomného súhlasu ubytovateľa.
9. Ubytovaný je povinný sledovať **OZNAMY,** vyvesené v budove ŠI (najmä na vchodových dverách, vrátnica ŠI), brať ich na vedomie, dodržiavať a rešpektovať ich.
10. Právo na náhradu škody na vnesených veciach sa musí uplatniť u riaditeľa ŠI bez zbytočného odkladu. Právo zanikne, ak sa neuplatnilo najneskôr 15.dňa po dni, keď sa poškodený o škode dozvedel.

**Článok V**

 **Bezpečnostno – požiarne pravidlá.**

1. Je zakázané používať tepelné alebo elektrické spotrebiče, infražiariče, alebo vykurovacie telesá, ktoré nie sú súčasťou vybavenia objektu. Je tiež zakázané používať na osvetlenie zápalky, sviečky a vykonávať činnosť spojenú s používaním otvoreného ohňa.
2. Ubytovaný nemá právo používať elektrické spotrebiče nezodpovedajúce STN, ktorých výkon je vyšší ako 0,5 kW.
3. Je zakázané vykonávať akékoľvek zásahy do elektrickej inštalácie objektu a elektrických zariadení.
4. Objekt je vybavený prenosnými hasiacimi prístrojmi, ktoré sú určené na prípadný požiarny zásah, každý je povinný zoznámiť sa s ich použitím. Hasiace prístroje a požiarne hydranty nesmú byť poškodzované, svojvoľne premiestňované a používané k iným účelom ako k lokalizácii požiaru. Prístup k nim musí byť trvalo voľný.
5. V prípade požiaru sú ubytovaní povinní postupovať v súlade s požiarnym poriadkom.

**Článok VI**

 **Hrubé porušenie ubytovacieho poriadku.**

Hrubým porušením tohto ubytovacieho poriadku je:

1. Opakované nedodržiavanie hygieny a čistoty.

2. Opakované obťažovanie a nedodržiavanie nočného pokoja.

3. Porušenie čl. II bod 2 písm. c, d, e, j, l, m, n, o, p, q, r, t.

4. Porušenie čl. III bod. 1 písm. a., b, c, d, e.

**Článok VII**

**Platnosť ubytovacieho poriadku**

1. Tento ubytovací poriadok je platný od 1. 2. 2024.
2. Práva a povinnosti vyplývajúce z ubytovacieho poriadku sú pre každého ubytovaného záväzné od okamihu jeho zápisu do knihy ubytovaných, podpisu zmluvy, od dňa nadobudnutia účinnosti zmluvy, až do jeho odhlásenia z ubytovacieho zariadenia.

V Bratislave, dňa 31. 1. 2024

 Mgr. Magdaléna Eliášová v. r.

 riaditeľka ŠI